المغاربة كيعجبهم يعاونوا لواحد الى كان غارق ولكن غير يبغي يقطع الواد وينشفو رجليه كيحسدوه ويبغيو داك الساعة يردوه للغيس لي كان واحل فيه، هادشي لي وقع مع اكش وان اكن وان، السيد ملي بان بوحدو بوجهو زرق ماداها فيه حد من غير ضحك بنادم وزاد لحاجة خرى، ولكن غير بانت مرتو البوكوصة والدموع والبكا والحب والقصة ديال يتيمة، المغاربة كلهم تعاطفو معاهم وبزاف منهم وبغاو يفرحو ليتيمة بمساعدة أيا كان نوعها، والبعض منهم عرضو كاع يديرو ليه عرس وفنفس الوقت يسوقو راسهم كناس محسنين من خلاله، وكولشي رابح، والبعض بصح بغا يعاون هاداك الكوبل لي كيعيش الحب ومحاك مع الزمان. حتى لهنا الأمور كانت غادا بيخير وتبين بلي خونا الإكش وان غادي يتمعش من هاد الشهرة وغادي يفرح ليتيمة ويفرح حتى هو ويفرح بزناز الدرب والعشران والفاميلة، ولكن المغاربة طبعا ماتوقفوش حد هنا، غير كثر خونا من الإعلام وراجت الهدرة بلي هو كيتخلص حتى ناضو صحاب الحسنات قلبو على الأب ديال اليتيمة وشي ناض كيقلب على عائلتها وجدودها وطواسلها، وعمر عاوتاني الطوندونس بهاهو أب الييتيمة هاهي خالتها، هاعلاش هربات من الدار، وتحول الأمر من حملة تعاطف ومساعدة لحملة ديال كشف الحقائق والكذوب ديال صاحبنا ومرتو، وراه ماشي يتيمة ومباشرة إذن راه لا تستحق التعاطف أو المساعدة. ماشي بالضرورة حتى يكونوا واليديك ميتين عاد تسمى يتيم، راه ليتامة ديال الحيين كثر من ديال لميتين، راه كاع لي واليديه حازقين وباه مبلي وساكنين فخربة ووالدين طاشمة راه يتامة ودايزة فيهم صدقة، بزاف ديال الأباء المغاربة راه بحال موتهم بحال حياتهم زايد ناقص، بل كاين لي موتهم حسن من حياتهم، خصوصا إلى كانو من النوع لي كيتخدر وجاهل وأمي وكيتكرفص على ولادو ويضربهم ووالدهم بلا مايوفر ليهم شي تاحاجة وكيتسناهم يكبرو ويخدمو عليه، بحال هاد الأباء راه موتو حسن من حياتو وولادو راهم يتامى واخا هو عايش، هاعلاش بالنسبة ليا سواء كان الأب ديال مرة إكش وان عايش أو ميت فراها يتيمة، مادام هربات من دارهم وخرجات للزنقة وهي باقا مراهقة ومالقاتش الأسرة لي تحضنها وتهلى فيهاـ فراه يتيمة، ماشي حتى بغات الوقت تضحك ليها هي وراجلها عاد جاي باها لا راه بنتي راه مكان خاصها خير، علاه كاين شي واحد كيهرب من دار العرس. 
ماشي بالضرورة حتى يكونوا واليديك ميتين عاد تسمى يتيم، راه ليتامة ديال الحيين كثر من ديال لميتين، كاع لي واليديه حازقين وباه مبلي وساكنين فخربة يتامة ودايزة فيهم صدقة